### 11.    Beslutning om vedtagelse af forslag til Kalundborg Kommunes spildevandsplan - 2017-2027

**Åbent**

Sagsnr.: 326-2014-98734       J.nr.: 06.00.05           Dokumentnr.:
326-2016-217019

**Sagstype**

Beslutning.

**Resume og sagens baggrund**

Kalundborg Kommune skal have en ny spildevandsplan, da den
nuværende spildevandsplan er udløbet. Forslaget til den nye spildevandsplan
2017-2027 indeholder indsatser på kloakområdet under et overordnet princip om
mest miljø for pengene. Planforslaget fremsættes nu til politisk behandling.

Teknik- og Miljøudvalget blev på møde d. 2. december 2015
orienteret om, at revisionen af spildevandsplan blev udskudt med et år.
Kalundborg Kommune og [adresse] har i et tæt samarbejde udarbejdet
et forslag til en ny spildevandsplan.

**Indstillinger**

Direktøren indstiller, at forslaget til ny spildevandsplan
vedtages og sendes i offentlig høring i 8 uger.

**Behandling**

Teknik- og Miljøudvalget, Økonomiudvalget,
Kommunalbestyrelsen.

**Sagsfremstilling**

Kalundborg Kommune skal have en ny spildevandsplan. Den
nuværende spildevandsplan udløb med udgangen af 2015. Planarbejdet har været
udskudt indtil 2016 for at indarbejde resultaterne af Kalundborg Forsynings
arbejde med ny strategi for forsyningsområdet. Derudover har det givet mulighed
for indtænke kommunens ejerstrategi for Kalundborg Forsyning i spildevandsplanen.
Det har givet det bedst mulige grundlag for den nye spildevandsplan.

*Planarbejdet*

Planarbejdet er forløbet i 2016 i et tæt samarbejde mellem
Kalundborg Kommune og Kalundborg Forsyning. Projektgruppen har været nedsat på
tværs af de to organisationer, og har sammen haft fokus på at udarbejde en
visionær og operationel spildevandsplan.

Der er udarbejdet et planforslag, der tager udgangspunkt i
princippet om mest miljø for pengene. Samtidig har der været fokus på, at de
kommende års indsatser forbedrer og fornyer kommunens kloaksystem. På den måde
understøttes ejerstrategien, der tager udgangspunkt i kommunens overordnede
vision om at være et attraktivt sted at bo, leve, drive virksomhed og arbejde.

*Spildevandsplanens indhold*

Den nye spildevandsplan tager udgangspunkt i en række
visioner for spildevandsområdet. Det er f.eks. "Ingen overløb",
"Ingen oversvømmelser relateret til kloak" eller "Effekten af
indsatser dokumenteres". Visionerne har til formål at målrette indsatser
for at opnå bestemte mål. Ikke alle mål vil kunne nås i den kommende
planperiode, men alle indsatser tager udgangspunkt i visionerne.

Spildevandsplanen behandler 5 hovedtemaer - Badestrande,
Vandløb og Søer, Forsyningssikkerhed og gode kloakker, Klimatilpasning og Drift
og Økonomi. De konkrete indsatser er på den måde placeret efter hvor de
bidrager mest til forbedringer.

Under hvert tema findes et antal indsatser. Det kan være
kloakrenoveringer, nye kloakeringer (eksempelvis landsbyer og randområder uden
kloak), forbedret rensning i det åbne land, forbedret rensning i
sommerhusområder eller målinger i vandløb for at dokumentere problemer eller
effekter.

*Den videre proces*

Hvis planforslaget vedtages sendes det i offentlig høring i
8 uger. Kalundborg Kommune vil sammen med Kalundborg Forsyning afholde et
borgermøde i starten af høringsperioden. Efter den offentlige høring skal de
indkomne bemærkninger behandles og herefter sendes den endelige spildevandsplan
til politisk behandling igen.

**Økonomiske konsekvenser**

Der er ingen økonomiske konsekvenser.

**Teknik- og Miljøudvalgets møde
den 8. september 2016:**

Anbefales.

**Økonomiudvalgets møde den 14.
september 2016:**

Anbefales.

**Bilag**

|  |  |
| --- | --- |
| Bilag 1\_Forslag til Spildevandsplan 2017-2027 | 326-2016-306947 |